Singura comună din Alba în care Partidul Naţional Liberal, principala formaţiune politică din judeţ, nu a desemnat un candidat propriu pentru funcţia de primar este Ciugud, administraţia de aici fiind condusă din 2000 de către Gheorghe Damian, care vizează, din postura de independent, cel de-al şaptelea mandat consecutiv, potrivit Agerpres.
În 2020, Gheorghe Damian a obţinut cel de-al şaselea mandat consecutiv de primar, cu un procentaj de 88,2%, mai mult decât a obţinut în 2016, când a avut 85% din voturi.
Potrivit informaţiilor postate pe site-ul Primăriei de către Biroul Electoral de Circumscripţie Comunală Nr. 26 Ciugud, PNL nu are candidat pentru funcţia de primar al comunei Ciugud. Pe buletinele de vot utilizate pentru funcţia de primar se vor regăsi, în ordine, candidata Partidului Social-Democrat, Simona-Mihaela Man, cea a Alianţei pentru Unirea Românilor, Cornelia-Anca Palacian, şi independentul Gheorghe Damian.
Nici la precedentele alegeri, din 2020, PNL nu şi-a desemnat un candidat la Primăria comunei Ciugud, fiind doar doi competitori atunci, Gheorghe Damian şi candidatul PMP.
Exclus din Partidul Social Democrat în 2017, Gheorghe Damian, primarul comunei cu cea mai mare absorbţie de fonduri europene din ţară, a candidat apoi ca independent.
Comuna Ciugud este un promotor activ al modernizării administraţiei publice locale, lansând în 2019 conceptul "Smart Village" ca soluţie de digitalizare a serviciilor publice şi de dezvoltare a satului românesc.
Ciugud mai este cunoscută şi pentru că este comuna din România care a atras cele mai multe fonduri europene, respectiv aproape 60 milioane de euro.